
IEROSINĀJUMI
Pilsoņu brīvību, tieslietu un iekšlietu komiteja aicina par jautājumu atbildīgo Budžeta kontroles komiteju rezolūcijas priekšlikumā, ko tā pieņems, iekļaut šādus ierosinājumus:
1.	atzinīgi vērtē to, ka Revīzijas palāta ir atzinusi Eiropas Savienības Aģentūras tiesībaizsardzības sadarbībai (Eiropols) 2022. finanšu gada pārskatiem pakārtotos darījumus par likumīgiem un pareiziem visos būtiskajos aspektos;
2.	atzinīgi vērtē to, ka Eiropols ir īstenojis budžeta izpildes apstiprinātājiestādes norādītās darbības attiecībā uz iekšējo kontroli, datu aizsardzību un ārējo saziņu un Revīzijas palātas konstatējumus, jo īpaši attiecībā uz iespējamā interešu konflikta novērtēšanas procesu; atzinīgi vērtē turpmākās darbības saistībā ar dzimumu daudzveidību un administratīvo procedūru digitalizāciju; atzinīgi vērtē turpmāku digitalizāciju, izmantojot Komisijas informācijas sistēmas un rīkus cilvēkresursu pārvaldības un līgumu pārvaldības jomā;
3.	atgādina par Revīzijas palātas konstatējumu attiecībā uz to darījumu likumību un pareizību, kas saistīti ar dienas naudu trim norīkotajiem valsts ekspertiem (NVE) no Nīderlandes; atgādina, ka Eiropols konstatēja un atklāja pārmaksu 155 553 EUR apmērā attiecībā uz dienas naudu trim NVE no Nīderlandes 2022. gadā; pieņem zināšanai Eiropola atbildi, ka saskaņā ar Finanšu regulas 2018/1046 101. pantā noteiktajām prasībām Eiropols nolēma atteikties no pārmaksātās summas atgūšanas, lai saglabātu uzticības un sadarbības attiecības ar nosūtītājām iestādēm; atzinīgi vērtē to, ka Eiropols ir uzlabojis ex ante pārbaudes, tostarp attiecībā uz resursu piešķiršanu, lai turpmāk efektīvi nodrošinātu pārliecību par attiecīgo finansiālo tiesību likumību pirms maksājuma veikšanas;
4.	atgādina par Revīzijas palātas konstatējumu attiecībā uz to darījumu likumību un pareizību, kas saistīti ar darbības dotāciju valsts policijas darbību finansēšanai kādā dalībvalstī; norāda, ka Revīzijas palāta konstatēja, ka daļa dotācijas — 0,2 miljoni EUR — bija izmantota nepareizi; pieņem zināšanai Eiropola atbildi, kurā norādīts, ka darbības dotācija attiecās uz vienas dalībvalsts koordinētajām SIU darbībām, tāpēc saskaņā ar Finanšu regulas 2018/1046 186. panta 4. punkta c) apakšpunktu un attiecīgajiem konkrētajiem Komisijas īstenošanas norādījumiem par dotāciju administrēšanu pievienotās vērtības nodoklis (PVN) ir uzskatāms par attiecināmajām izmaksām; atzinīgi vērtē to, ka Eiropols izvērtēs PVN attiecināmību darbības dotāciju gadījumā, ņemot vērā Revīzijas palātas konstatējumus;
5.	ar gandarījumu norāda, ka 2022. gadā Eiropols pieņēma 98 068 darbības ieguldījumus un atbalstīja 2758 operācijas saistībā ar piecām daudzgadu stratēģiskajām prioritātēm; norāda uz Eiropola darbībām, kas atspoguļo 2022. gada darba programmu, tostarp tādas jomas kā operatīvo informācijas tehnoloģiju un informācijas pārvaldības spēju attīstīšana, operatīvā koordinācija, cīņa pret smago un organizēto noziedzību, kibernoziedzību, finanšu un ekonomisko noziedzību un terorisma apkarošanas stratēģiskā un analīzes koordinācija, kā arī pārvaldība, atbalsts un administrēšana; atzinīgi vērtē Eiropola sadarbību ar Ukrainu un to, ka jau gada sākumā palielinājās saistībā ar karu dalībvalstīm un pierobežas valstīm sniegtais atbalsts; atzinīgi vērtē to, ka Eiropols apturēja savu sadarbību ar Krieviju;
6.	norāda, ka 2022. gada 16. septembrī Eiropas Datu aizsardzības uzraudzītājs (EDAU) lūdza Eiropas Savienības Tiesai anulēt divas grozītās Eiropola regulas normas, proti, 74.a un 74.b pantu, pamatojoties uz argumentu, ka minētie panti nopietni mazina juridisko noteiktību attiecībā uz fizisko personu personas datiem un apdraud EDAU neatkarību; norāda arī uz Vispārējās tiesas 2023. gada 6. septembra rīkojumu Lietā T-578/22, ar kuru EDAU prasība pret grozīto Eiropola regulu tika atzīta par nepieņemamu un attiecībā uz apstrīdēto tiesību normu iespējamo ietekmi uz EDAU 2022. gada 3. janvāra lēmumu tiek norādīts, ka EDAU nevar uz tām atsaukties, lai pamatotu savu rīcību; norāda, ka EDAU ir pārsūdzējis lietu T-578/22 un ka tas ir pilnvarots uzraudzīt Eiropola personas datu apstrādes likumību saskaņā ar Regulu (ES) 2016/794; atzinīgi vērtē Eiropola centienus ņemt vērā EDAU ieteikumus, jo īpaši to, ka visi ieguldījumi, kas saņemti pirms grozītās Eiropola regulas stāšanās spēkā, starplaikā tikuši iekļauti kādā datu subjektu kategorijā (DSK);
7.	norāda, ka Eiropols turpināja cieši sadarboties ar eu-LISA, lai izveidotu automatizētas pārbaudes attiecībā uz Eiropas ceļošanas informācijas un atļauju sistēmā (ETIAS) iekļautajiem ceļošanas pieteikumu datiem, salīdzinot tos ar Eiropola datiem; norāda, ka ETIAS darbības uzsākšana ar Padomes lēmumu tika atlikta līdz 2023. gada novembrim; atzinīgi vērtē to, ka Eiropols 2022. gadā paplašināja sadarbību ar Eiropas Prokuratūru (EPPO) un tādējādi līdz gada beigām bija atbalstījis 21 nozīmīgu EPPO darbību saistībā ar krāpšanu nodokļu jomā;
8.	norāda, ka grozītā Eiropola regula, kas stājās spēkā 2022. gada 28. jūnijā, paredz pastiprināti uzraudzīt tā darbības, piemēram, izveidojot Eiropolā pamattiesību amatpersonas amatu un ieceļot šādu amatpersonu, kurai ir pienākums tieši atskaitīties izpilddirektoram; turklāt norāda, ka saistībā ar Eiropola kompetences paplašināšanu attiecībā uz atbalstu dalībvalstīm un sadarbību ar privātām pusēm, trešām valstīm un starptautiskām organizācijām būs jāizveido papildu iekšējās un ārējās uzraudzības mehānismi, lai garantētu ES tiesību aktu ievērošanu un nodrošinātu pamattiesību aizsardzību;
9.	atgādina par konstatējumiem, kuri iekļauti EDAU 2022. gada 16. decembra revīzijas ziņojumā par Eiropolu, kurā tika revidētas Eiropola rīcībā esošo trešo valstu valstspiederīgo datu kopu īpašās pārbaudes; atgādina, ka EDAU ir konstatējis, ka vispārējais process tās informācijas novērtēšanai, kuru partneri sniedz par nepilngadīgajiem (tostarp nepilngadīgajiem, kas jaunāki par 15 gadiem), ir skaidrs un labi attīstīts; atgādina, ka EDAU ir konstatējis vairākus gadījumus, kad viena un tā paša līmeņa aizdomu (klasifikācijas ziņā) attiecināšana uz tādu nepilngadīgo datiem, kuri acīmredzami ir iesaistīti salīdzinoši niecīgā tiesībpārkāpumā organizētās noziedzības grupas plašākā kontekstā, var neatbilst stingrā samērīguma robežvērtībai; uzsver, ka Eiropolam ir pienākums ievērot Eiropola regulas 30. panta 1. punktā noteikto stingrā samērīguma principu;
[bookmark: _GoBack]10.	ņem vērā mediju ziņojumus par iespējamiem bijušo Eiropola darbinieku interešu konflikta gadījumiem; atgādina, ka 2023. gada 20. decembrī Ombuds uzsāka izmeklēšanu par to, kā Eiropols rīkojās saistībā ar divu bijušo darbinieku pāriešanu amatos, kuri saistīti ar seksuālas vardarbības pret bērniem tiešsaistē apkarošanu; norāda, ka Aģentūra atbildēja, ka ir izskatījusi ziņojumus, un cita starpā informēja, ka nav konstatēts bijušo darbinieku interešu konflikts; prasa rūpīgi izmeklēt apsūdzības un ziņot par rezultātiem budžeta izpildes apstiprinātājiestādei.

